Landssamtökin Þroskahjálp hafa áhyggjur af því að ekki sé gerð krafa um þekkingu á réttindum fatlaðs fólk í nýjum úrræðum útlendingastofnunar. Fatlaðir umsækjendur um alþjóðlega vernd eigi að njóta aukinna réttinda samkvæmt alþjóðlegum samningum.
Dómsmálaráðuneytið ákvað í síðasta mánuði að segja upp samningum við Rauða krossinn á Íslandi sem sinnt hefur talsmannaþjónustu fyrir umsækjendur um alþjóðlega vernd um árabil. Landsamtökin Þroskahjálp hafa lýst yfir áhyggjum af því að verðmæt þekking á málefnum fatlaðra umsækjenda glatist með breytingunum. Anna Lára Steindal er verkefnastjóri Þroskahjálpar.
Segir Anna Lára það liggja fyrir að reynslan sem orðið hafi til hjá Rauða krossinum verði ekki nýtt við endurskipulagningu málaflokksins. Einnig segir hún óviðunandi að ekki sé gerð krafa til þeirra sem sinna hinu nýja talsmannahlutverki um þekkingu á málefnum fatlaðs fólks og samningi Sameinuðu Þjóðanna um réttindi fatlaðs fólks.
Það er ýmislegt sem þarf að taka til skoðunar þegar að málefni fatlaðs fólks eru til meðferðar hjá stofnun eins og útlendingastofnun. Til dæmis bara varðandi viðeigandi aðlögun sem teljum að sé ekki verið að gera. Það er líka mikilvægt að safna tölfræði um faltað fólk sem er ekki gert. Við höfum kallað eftir tölfræði frá stofnuninni um fatlaða umsækjendur um eðli mála og niðurstöður en þeim er ekki safnað. Þannig að fötlun virðist ekki vera breyta sem er skoðuð í þessu samhengi.
Fatlað fólk sé einstaklega berskjaldaður hópur og taka þurfi tillit til þess í meðferð þeirra mála.

Ekki er gerð krafa um þekkingu á réttindum fatlaðs fólks í nýju úrræði útlendingastofnunar. Verkefnastjóri Þroskahjálpar segist óttast að hópurinn týnist í kerfinu.